

**Program kreditiranja - ESIF Krediti za rast i razvoj**

# Uvod

***„ESIFKrediti za rast i razvoj*“** je financijski instrument za koji sredstva osiguravaju Europski strukturni i investicijski fondovi (ESIF) i poslovne banke, u omjeru 50:50, i iz kojeg se financiraju nove dugoročne investicije malih i srednjih poduzetnika.

U provedbi ovog financijskog instrumenta sudjeluju tri poslovne banke: Erste&Steiermärkische Bank d.d., Privredna banka Zagreb d.d. i Zagrebačka banka d.d., koje je za provedbu ovlastila Hrvatska banka za obnovu i razvitak (HBOR), kao upravitelj ESIF sredstava imenovan od Ministarstva regionalnoga razvoja i fondova Europske unije.

Poslovna banka zaprima zahtjeve za kredit te samostalno procjenjuje poduzetnika i njegovo ulaganje (investiciju) koje mora biti u skladu s ovim Programom kreditiranja, održivo s ekonomskog, tehničkog i financijskog aspekta te u skladu s pozitivnim propisima Republike Hrvatske.

U slučaju pozitivne ocjene poduzetnika i njegovog ulaganja (investicije), poslovna banka s poduzetnikom sklapa ugovor o kreditu u svoje ime i za svoj račun (u pogledu svog udjela u kreditu) te u ime i za račun HBOR-a (u pogledu ESIF udjela u kreditu). Potporu sadržanu u kreditu dodjeljuje HBOR.

# Kriteriji prihvatljivosti

**Kriteriji prihvatljivosti iz točke 2.1 moraju biti ispunjeni u trenutku odobrenja kredita dok kriterij iz točke 2.1 d) i kriteriji iz točke 2.2 moraju biti ispunjeni tijekom cijelog vremena trajanja kredita.**

## Prihvatljivi korisnici kredita

Prihvatljivi korisnici kredita su poduzetnici koji, prilikom podnošenja zahtjeva za kredit, odnosno u trenutku odobrenja kredita, ispunjavaju sljedeće kriterije:

1. mali i srednji poduzetnici (MSP) sukladno važećoj definiciji EU[[1]](#footnote-2),
2. posluju na teritoriju Republike Hrvatske;
3. posluju najmanje 2 (dvije) godine prije podnošenja zahtjeva za kredit što dokazuju službenim relevantnim godišnjim financijskim izvješćima;
4. osnovna djelatnost (sukladno obavijesti o razvrstavanju poslovnog subjekta prema NKD 2007. Državnog zavoda za statistiku ili, u slučaju subjekata za koje se ta potvrda ne izdaje, izvod iz registra obrtnika ili drugog relevantnog registra uz priloženu informaciju o djelatnosti temeljem koje Poduzetnik ostvaruje najveći dio svog poslovnog prihoda, a što se dokazuje relevantnom dokumentacijom) im je u bilo kojem području osim onih navedenih u točki 2.2 pri čemu osnovna djelatnost poduzetnika mora biti prihvatljiva tijekom cijelog vremena trajanja kredita;
5. ekonomski su održivi (primjenom uobičajenih financijskih i/ili ekonomskih pokazatelja pri procjeni rizika, a sukladno internim aktima i poslovnoj odluci poslovne banke);
6. od njih nije zatražen povrat niti su u postupku povrata državnih potpora ili potpora male vrijednosti;
7. nisu primili novo dužničko financiranje za ovu investiciju kojim se ne poštuju pravila kumulacije iz relevantnih propisa o potporama[[2]](#footnote-3) (Uredbe o potporama male vrijednosti i Uredbe o općem skupnom izuzeću - GBER);
8. nisu primili potporu za aktivnosti povezane s izvozom u treće zemlje ili države članice EU, odnosno potporu izravno povezanu s izvezenim količinama, za uspostavu ili rad distribucijske mreže ili druge tekuće troškove povezane s izvoznom aktivnošću;
9. nisu primili potporu uvjetovanu upotrebom domaćih proizvoda umjesto uvoznih;
10. nisu društvo u teškoćama kako je definirano pravilima o državnim potporama[[3]](#footnote-4), što uključuje da:
11. za njih nije podnesen prijedlog za otvaranje predstečajnog ili stečajnog postupka;
12. za njih nije donesena odluka o pokretanju postupka prisilne likvidacije ili odluka o poništenju ili ukidanju rješenja kojim im je dano odobrenje za rad;
13. 2 (dvije) godine prije podnošenja zahtjeva za potporu nisu proveli premještanje[[4]](#footnote-5) u objekt u kojem će se odvijati početno ulaganje (investicija) za koje se traži potpora te se obvezuju da to neće učiniti u najmanje 2 (dvije) godine nakon dovršetka ulaganja za koje se traži potpora;
14. njihove odgovorne osobe nisu pravomoćno osuđene za kaznena djela prijevare, korupcije, sudjelovanja u zločinačkoj organizaciji ili bilo koje druge nezakonite aktivnosti ili za kazneno djelo povezano s profesionalnom djelatnošću, npr. glava XXIII. Kaznena djela protiv imovine i glava XXIV. Kaznena djela protiv gospodarstva Kaznenog zakona (NN [125/2011](http://www.iusinfo.hr/Publication/Content.aspx?Sopi=NN2011B125A2498&Ver=NN2011B125A2498), [144/2012](http://www.iusinfo.hr/Publication/Content.aspx?Sopi=NN2012B144A3076&Ver=NN2012B144A3076), [56/2015](http://www.iusinfo.hr/Publication/Content.aspx?Sopi=NN2015B56A1095&Ver=NN2015B56A1095), [61/2015](http://www.iusinfo.hr/Publication/Content.aspx?Sopi=NN2015B61A1188&Ver=NN2015B61A1188));
15. nisu osnovani na državnim područjima čije nadležnosti ne surađuju s EU u vezi s primjenom međunarodno dogovorenih poreznih standarda ili u svojoj poreznoj praksi ne poštuju načela Preporuke EK od 6. prosinca 2012. o mjerama kojima je cilj poticati treće zemlje na primjenu minimalnih standarda dobrog upravljanja u poreznim pitanjima (C(2012)8805);
16. ne posluju s entitetima iz država čije pravosuđe ne surađuje s EU s obzirom na primjenu međunarodno dogovorenih poreznih standarda Organizacije za ekonomsku suradnju i razvoj (OECD) i njenim forumom o transparentnosti i razmjeni podataka u porezne svrhe;
17. u odnosu na koje ne postoji sukob interesa. Smatra se da sukob interesa postoji:
18. ako nepristrano i objektivno obavljanje funkcija i izvršavanje zadataka osoba uključenih u postupak odobrenja kredita može biti ili jest narušeno jer su te osobe s poduzetnikom ili osobom ovlaštenom za zastupanje poduzetnika u odnosu srodstva po krvi u ravnoj liniji, u pobočnoj liniji do četvrtog stupnja zaključno, u braku ili u odnosu srodstva po tazbini do drugog stupnja zaključno, i po prestanku braka, u odnosu skrbnika, posvojitelja ili posvojenika, u bliskom osobnom odnosu, u gospodarskom ili drugom poslovnom odnosu, u međusobnom odnosu zbog političkog ili drugog uvjerenja te drugog utvrđenog zajedničkog interesa;

ii. u slučaju kreditiranja državnih dužnosnika, odnosno poslovnih subjekata u kojima udjele u vlasništvu imaju dužnosnici i članovi njihovih obitelji sukladno Zakonu o sprječavanju sukoba interesa (NN 26/11, 12/12, 126/12, 57/15).

Prihvatljivi korisnici kredita su i društva posebne namjene (DPN) čiji vlasnici ili osnivači udovoljavaju svim gore navedenim kriterijima.

Prilikom podnošenja zahtjeva za kredit poduzetnik pod materijalnom i kaznenom odgovornošću potvrđuje istinitost svih dostavljenih podataka i dokumenata.

## Neprihvatljive osnovne djelatnosti

Poduzetnici čija je osnovna djelatnost[[5]](#footnote-6) iz jednog od sljedećih područja, nisu prihvatljivi za financiranje, čak niti u slučajevima u kojima ulažu u neku od prihvatljivih djelatnosti:

1. Duhan i destilirana alkoholna pića. Proizvodnja duhana i destiliranih alkoholnih pića te povezanih proizvoda i trgovina njima;
2. Proizvodnja oružja i streljiva te trgovina njima: financiranje proizvodnje bilo koje vrste oružja i streljiva te trgovine njima. To se ograničenje ne primjenjuje u mjeri u kojoj su te aktivnosti dio jasnih politika Europske unije ili su povezane s njima;
3. Kasina i istovjetna poduzeća;
4. Isključivo financijske aktivnosti ili projekti u području nekretnina koji se provode kao aktivnost financijskog ulaganja;
5. Ograničenja informatičkog sektora: istraživanje, razvoj ili tehničke aplikacije povezane s elektroničkim podatkovnim programima ili rješenjima kojima:
   * su ciljevi:
     + podupiranje svih aktivnosti uključenih u ograničene sektore iz prethodnih točaka (b) do (d);
     + igre na sreću i kasina na internetu; ili
     + pornografija,
   * je svrha omogućiti:
     + nezakonit ulazak u elektroničke podatkovne mreže; ili
     + nezakonito preuzimanje elektroničkih podataka.
6. Ograničenja sektora bio-znanosti: istraživanje, razvoj ili tehničke aplikacije povezani s kloniranjem ljudi u istraživačke/terapijske svrhe ili s genetski modificiranim organizmima („GMO”).

# Kriteriji prihvatljivosti ulaganja (investicije)

Prihvatljiva su isključivo ulaganja (investicije) **koja nisu započela prije podnošenja zahtjeva za kredit poslovnoj banci i** **čija će provedba rezultirati povećanjem broja zaposlenih** (najmanje jedan novozaposleni, prema izračunu broja zaposlenih prema satima rada odnosno po metodologiji ekvivalenta punog radnog vremena), što mora biti adekvatno obrazloženo i dokumentirano u investicijskoj studiji/dokumentaciji.

Početkom ulaganja (investicije) smatra se početak građevinskih radova ili prva zakonski obvezujuća obveza za naručivanje opreme ili bilo koja druga obveza koja ulaganje čini neopozivim, ovisno o tome što nastupi prije.

Ako je poduzetnik već nabavio opremu ili potpisao ugovor o izvođenju radova, smatra se da su radovi započeli.

Kupnja zemljišta i pripremni radovi (krčenje zemljišta, iskolčenje, priprema za početak gradnje, pribavljanje potrebnih dozvola, studija i elaborata), ne smatraju se početkom radova.

**Kriteriji prihvatljivosti ulaganja moraju biti ispunjeni tijekom cijelog vremena trajanja kredita.**

## Djelatnost ulaganja (investicije)

Prihvatljiva su ulaganja (investicije) u području djelatnosti, sukladno Nacionalnoj klasifikaciji djelatnosti (NKD)[[6]](#footnote-7), navedena u Tablici 1.

Djelatnosti naznačene pod točkom 2.2. kao neprihvatljive osnovne djelatnosti istodobno su neprihvatljive i kao djelatnosti ulaganja.

Tablica 1. Lista prihvatljivih područja djelatnosti ulaganja (investicije)

|  |
| --- |
| **Područje djelatnosti ulaganja (investicije)** |
| Područje C: Prerađivačka industrija\* |
| Područje I: Turizam (Djelatnosti pružanja smještaja – podsektor 55) |
| Područja:   * J: Informacije i komunikacije – svi podsektori\* * M: Stručne, znanstvene i tehničke djelatnosti – svi podsektori\* * N: Administrativne i pomoćne uslužne djelatnosti – podsektor 79\* * Q: Djelatnosti zdravstvene zaštite i socijalne skrbi – svi podsektori\* * R: Umjetnost, zabava i rekreacija – podsektori 90 i 93\* * S: Ostale uslužne djelatnosti – podsektori 95 i 96\*. |

\*osim djelatnosti koje su u točki 2.2. navedene kao neprihvatljive osnovne djelatnosti i osim djelatnosti u sljedećim sektorima[[7]](#footnote-8): ribarstvo i akvakultura[[8]](#footnote-9), primarna poljoprivredna proizvodnja[[9]](#footnote-10), rudnici ugljena, čelik, brodogradnja, umjetna vlakna, promet i povezana infrastruktura, proizvodnja i distribucija energije te energetska infrastruktura.

## Lokacija ulaganja (investicije)

Lokacija ulaganja mora biti na teritoriju Republike Hrvatske.

## Namjena ulaganja (investicije)

Prihvatljiva za financiranje su ulaganja (investicije) u:

1. **dugotrajnu materijalnu imovinu** te prijenos poslovanja[[10]](#footnote-11) između osoba koje nisu obiteljski povezane te kada je isti popraćen i investicijskim ulaganjem, i to:

* osnivačka ulaganja,
* zemljište (do 10% iznosa kredita),
* građevinski objekti (pri kupnji građevinskih objekata vrijednost zemljišta na kojem se isti nalaze ne može prelaziti 10% iznosa kredita)[[11]](#footnote-12) te
* oprema i uređaji (strojevi i postrojenja),

1. **dugotrajnu nematerijalnu imovinu[[12]](#footnote-13)** ukoliko se:

* upotrebljava u poslovnoj jedinici koja prima potporu,
* vodi kao imovina koja se amortizira,
* kupuje po tržišnim cijenama od treće osobe nepovezane s kupcem,
* uključi u imovinu poduzetnika koji prima potporu i ostane povezana s projektom kojem se dodjeljuje potpora najmanje 3 godine,

1. **obrtna sredstva** vezana uz predmetno ulaganje (investiciju) do najviše 30% iznosa ukupnog kredita.

## Kupnja udjela u nekom društvu nije prihvatljiva.

## Vlastito učešće

Poduzetnik mora osigurati vlastito učešće od najmanje 15% iznosa investicije bez PDV-a.

Osim vlastitih novčanih sredstava priznaju se i izdaci nastali tijekom pripreme projekta (trošak pripreme zemljišta, pribavljanja dozvola, izrade studija, elaborata i sličnih dokumenata), a sve pod uvjetom da su nastali prije donošenja odluke o odobrenju kredita.

Zemljište i doprinosi u naravi (strojevi, oprema i alati i slično) nisu prihvatljivi kao vlastito učešće.

## Zabrana kumuliranja ESIF potpora na istom projektu

Nije dozvoljeno kumuliranje potpora iz ESIF sredstava na istom projektu što znači da se ovaj kredit ne može kombinirati s:

* ESIF bespovratnim sredstvima (grantovima), niti kao predfinanciranje niti kao sufinanciranje;
* drugim ESIF financijskim instrumentima, primjerice jamstvima HAMAG-BICRO-a;
* drugim financijskim instrumentima, primjerice jamstvima HAMAG-BICRO-a financiranima iz državnog proračuna.

## Državne (regionalne) potpore i potpore male vrijednosti

Za investicijsko ulaganje odobravaju se državne (regionalne) potpore[[13]](#footnote-14), dok se za obrtna sredstva odobravaju potpore male vrijednosti[[14]](#footnote-15). Ulaganje je prihvatljivo ako je prijavitelju moguće odobriti državnu (regionalnu) potporu za ulaganje (osnovna sredstva). U tom slučaju mu je moguće odobriti i potporu male vrijednosti za obrtna sredstava, pod uvjetom da su zadovoljeni i uvjeti za dodjelu iste.

Prije odobrenja državne (regionalne) potpore i potpore male vrijednosti poduzetnik, uključujući s njim povezane osobe, je dužan dostaviti izjavu o prethodno dodijeljenim potporama i potporama male vrijednosti.

Zahtjev za kredit bit će odbijen u slučaju prekoračenja dozvoljenog intenziteta državnih (regionalnih) potpora i/ili prekoračenja maksimalno dozvoljenog iznosa potpora male vrijednosti.

### Za investicijsko ulaganje

Prilikom odobrenja državne (regionalne) potpore, nužno je da materijalna i nematerijalna imovina stečena temeljem ugovora o kreditu dodatno ispunjava sljedeće uvjete:

1. ulaganje (investicija) mora biti početno ulaganje[[15]](#footnote-16);

Početno ulaganje znači ulaganje u materijalnu i nematerijalnu imovinu povezano s jednom od sljedećih okolnosti:

1. **Osnivanje nove poslovne jedinice:** ulaganje u izgradnju, kupnju i/ili rekonstrukciju novog proizvodnog pogona, nove hale, novog hotela, novog distributivnog centra itd.,
2. **Proširenje kapaciteta postojeće poslovne jedinice:** dogradnja krila hotela ili dizanje novih katova, proširenje tvornice itd.,
3. **Diverzifikacija** proizvodnje poslovne jedinice na proizvode koje dotična poslovna jedinica prethodno nije proizvodila**:** postojeća tvornica uvodi proizvodnju različitog proizvoda od onog kojeg je dotad proizvodila (razlika u trećoj/četvrtoj znamenki NACE koda, odnosno skupini/razredu NKD-a),
4. **Temeljita promjena** u sveukupnom proizvodnom procesu postojeće poslovne jedinice**:** poduzetnik uvodi proizvodni proces koji se bitno razlikuje od dotadašnjeg (ne podrazumijeva zamjenu dotrajalih strojeva, već nešto novo i inovativno),
5. **Stjecanje imovine koja pripada poslovnoj jedinici koja se ugasila ili bi se ugasila da nije kupljena,** a kupio ju je ulagač koji nije povezan s prodavateljem**:** hale, pogoni, proizvodne linije, oprema (nije dozvoljeno kupiti udjel u društvu!).
6. ulaganje (investicija) mora biti zadržano[[16]](#footnote-17) u regiji[[17]](#footnote-18) koja prima potporu najmanje 3 (tri) godine od dovršetka cijelog ulaganja, što ne sprječava zamjenu postrojenja ili opreme koji su zastarjeli zbog brzih tehnoloških promjena, a uz uvjet da je gospodarska djelatnost zadržana u predmetnoj regiji tijekom razdoblja od najmanje 3 (tri) godine;
7. intenzitet regionalne potpore u kreditu ne smije prijeći 60% za srednje poduzetnike u Panonskoj i Sjevernoj Hrvatskoj, 50% u Jadranskoj Hrvatskoj i 45% u Gradu Zagrebu te 70% za mikro i male poduzetnike u Panonskoj i Sjevernoj Hrvatskoj, 60% u Jadranskoj Hrvatskoj i 55% u Gradu Zagrebu[[18]](#footnote-19);
8. sva ulaganja koje je pokrenuo isti poduzetnik na razini grupe u razdoblju od 3 (tri) godine od početka radova na drugom ulaganju kojem je dodijeljena regionalna potpora u istoj regiji na razini NUTS 3 (županija) smatraju se istim projektom ulaganja.

Ako prihvatljivi troškovi takvog ulaganja prelaze 50 milijuna EUR, odnosno ako se radi o „velikom projektu ulaganja[[19]](#footnote-20)“, maksimalni dopušteni iznosi i intenziteti regionalne potpore se smanjuju sukladno sljedećoj formuli za izračun prilagođenog iznosa potpore[[20]](#footnote-21), odnosno maksimalnog iznosa potpore na velikom projektu ulaganja:

**maksimalni iznos potpore = R × (A + 0,50 × B + 0 × C)**

pri čemu je:

R maksimalni intenzitet potpore primjenjiv u dotičnom području utvrđen u odobrenoj karti regionalnih potpora koja je na snazi na datum dodjele potpore, isključujući povećani intenzitet potpore za male i srednje poduzetnike (osnovni intenzitet za velikog poduzetnika),

A početnih 50 milijuna EUR prihvatljivih troškova,

B dio prihvatljivih troškova između 50 milijuna EUR i 100 milijuna EUR, a

C dio prihvatljivih troškova koji premašuje 100 milijuna EUR.

U trenutku odobravanja ovog Programa kreditiranja maksimalni iznosi potpore za velike projekte ulaganja su:

26,25 milijuna EUR za prihvatljive troškove u Gradu Zagrebu,

30,00 milijuna EUR za prihvatljive troškove u Jadranskoj Hrvatskoj

37,50 milijuna EUR za prihvatljive troškove u Sjevernoj Hrvatskoj, te

37,50 milijuna EUR za prihvatljive troškove u Panonskoj Hrvatskoj.

### Za ulaganje u obrtna sredstva

Pravila o potporama vezana uz obrtna sredstva:

1. obrtna sredstva financiraju se isključivo u režimu potpore male vrijednosti,
2. ukupan iznos potpore male vrijednosti koja se po državi članici dodjeljuje jednom poduzetniku[[21]](#footnote-22) ne smije prelaziti 200.000 EUR tijekom 3 (tri) fiskalne godine (aktualne i prethodne dvije).

# Uvjeti kreditiranja

Veličina investicije (ulaganja) nije ograničena, no njeno financiranje ESIF kreditom za rast i razvoj moguće je samo u okviru niže navedenih uvjeta.

Osnovni uvjeti ESIF kredita za rast i razvoj:

1. **Namjena kredita:** isključivo za nove investicije/ulaganja (refinanciranje postojećih kredita nije moguće)
2. **Valuta kredita:** dio kredita iz ESIF izvora može biti u kunama ili u kunama uz EUR valutnu klauzulu, dok se dio kredita iz izvora poslovne banke odobrava u kunama uz EUR valutnu klauzulu
3. **Iznos kredita**: od 100.000 EUR do 10.000.000 EUR u kunskoj protuvrijednosti prema srednjem tečaju HNB-a na dan zaključenja ugovora
4. **Kamatna stopa:** na dio kredita iz sredstava ESIF-a 0% godišnje, a na dio kredita iz sredstava poslovne banke u skladu s njenom poslovnom odlukom
5. **Rok otplate:** do 144 mjeseci (12 godina), uključujući poček od najviše 24 mjeseca (*za sektor turizma, u slučajevima kada investicijska studija ukazuje na potrebu za duljom ročnosti i počekom, može se razmotriti odobrenje kredita s rokom otplate do 204 mjeseci (17 godina) i počekom od najviše 48 mjeseci**).* Iznimno, navedeni rok otplate i poček je moguće produljiti za korisnike kredita čije poslovanje je ugroženo uslijed COVID-19 pandemije, a sukladno mjerama Vlade Republike Hrvatske u cilju očuvanja razine gospodarske aktivnosti i likvidnosti.
6. **Način otplate**: krediti moraju imati raspored otplate, uključujući redovite jednake otplate u ratama i/ili jednokratne otplate.
7. **Instrumenti osiguranja**: sukladno procjeni/zahtjevu poslovne banke, te za povrat dodijeljene regionalne potpore i potpore male vrijednosti 2 (dvije) zadužnice poduzetnika, pri čemu je iznos obje zadužnice zbroj potpora u kunama
8. **Naknada:** bez naknada za obradu zahtjeva i za rezervaciju sredstava
9. **Ostali uvjeti:** iz kredita nije moguća refundacija troškova. Nije moguće ulaganje u nekretnine čija je namjena daljnja komercijalizacija na tržištu (prodaja, iznajmljivanje i sl.).

Korištenje kredita u sklopu ovog Programa kreditiranja ovisi o tome jesu li poslovne banke uključene u realizaciju ovog Programa kreditiranja na nivou financijskog instrumenta ispunile sve uvjete za korištenje sredstava ESIF-a. U slučaju da navedeni uvjeti nisu ispunjeni, poduzetnik ne može koristiti kredit u sklopu ovog Programa kreditiranja. HBOR ne snosi odgovornost za nemogućnost korištenja sredstava ESIF-a te posljedično za neisplatu kredita poduzetniku zbog tog razloga. Poslovna banka koja je uključena u realizaciju ovog Programa kreditiranja ne snosi odgovornost za nemogućnost korištenja sredstava ESIF-a niti za nepravodobnu isplatu sredstava ESIF-a zbog razloga koji su izvan njezine kontrole.

# Obveze poduzetnika

Poduzetnik kojem bude odobren kredit u okviru ovog Programa kreditiranja dužan je prihvatiti sljedeće obveze:

1. koristiti kredit isključivo za financiranje ulaganja (investicije), a sukladno ovom Programu kreditiranja te važećim aktima o dodjeli potpora[[22]](#footnote-23) i čuvati svu dokumentaciju povezanu s projektom do 31.12.2034.;
2. provesti ulaganje (investiciju) i poduzeti sve potrebne radnje u cilju dovršetka iste te potvrditi da su roba/radovi/usluge koje se financiraju kreditom preuzeti/završeni/izvršeni;
3. suglasan je da može biti isključen iz ovog financijskog instrumenta tijekom cijelog vremena trajanja ugovora o kreditu te da ugovor o kreditu može biti otkazan ako:

* se utvrdi da u trenutku odobrenja kredita nije udovoljavao uvjetima iz točke 2.1 ovog Programa kreditiranja, tj. kredit mu je odobren temeljem netočnih ili nepotpunih podataka,
* tijekom vremena trajanja kredita dođe do nesklada s uvjetima iz točke 2.1 d), točke 2.2 i točke 3. ovog Programa kreditiranja,
* ako poslovna banka mora poduzetniku otkazati ugovor o kreditu zbog neispunjavanja uvjeta iz točke 3.6 ovog Programa kreditiranja;

1. izvršiti povrat dodijeljene potpore u svim slučajevima isključivanja poduzetnika iz ovog financijskog instrumenta, neovisno o razlogu isključenja i odgovornosti za isto, a ukoliko to ne učini, HBOR je ovlašten provesti postupak povrata potpore od poduzetnika;
2. postupiti po korektivnim financijskim mjerama institucija nadležnih za provedbu ovog financijskog instrumenta[[23]](#footnote-24) u slučaju nenamjenskog korištenja kredita;
3. dopustiti provođenje provjera i kontrola provedbe ulaganja (investicije) poslovnoj banci te institucijama nadležnim za provedbu ovog financijskog instrumenta;
4. obznaniti u javnim i medijskim nastupima da je primatelj ovog financijskog instrumenta sufinanciranog iz Europskog fonda za regionalni razvoj u sklopu Operativnog programa „Konkurentnost i kohezija“ i ukoliko ima odgovarajuću mrežnu stranicu objaviti amblem Europske unije i logotip ESIF „Krediti za rast i razvoj“;
5. pristati na javnu objavu podataka o investiciji u popisu primatelja financijskih instrumenata što podrazumijeva javnu objavu: naziva poduzetnika, namjene kredita odnosno sažetka investicije, iznosa i ročnost kredita po ovom Programu kreditiranja te datuma zadnje isplate po kreditu;
6. unaprijed pristati na javnu dostupnost onih podataka o kreditu i/ili investiciji koja je predmet financiranja iz kredita, koji moraju biti javno dostupni sukladno važećim pozitivnim propisima Europske unije i Republike Hrvatske ili drugim propisima koji stupe na snagu za vrijeme trajanja ugovora o kreditu;
7. pristupiti izmjenama ugovora o kreditu ako:
   * su izmjene posljedica izmjene propisa koji se primjenjuju na provedbu ovog financijskog instrumenta,
   * izmjene nalažu institucije/tijela nadležna za provedbu ovog financijskog instrumenta,
   * poslovna banka i/ili HBOR utvrde da postoji potreba za izmjenom ugovora o kreditu radi omogućavanja provedbe ovog financijskog instrumenta;
8. u slučajevima iz točke 4. ovog Programa kreditiranja, kad poslovna banka ne raspolaže dostatnim sredstvima za isplatu sredstava kredita, poduzetnik ne može, umjesto sredstava za koje je (i u svrhu koje je) ugovoreno financiranje investicije temeljem ugovora o kreditu, provesti financiranje investicije iz drugih izvora (uključujući vlastita sredstva), što ne utječe na pravo poduzetnika da u cijelosti prijevremeno otplati ESIF kredit za rast i razvoj;
9. vratiti iskorištena sredstva ESIF-a u slučaju ukidanja ovog financijskog instrumenta, kao i u drugim slučajevima koji će biti ugovoreni ugovorom o kreditu;
10. suglasan je da raskid suradnje na ovom financijskom instrumentu između poslovne banke i HBOR-a ima izravan učinak isključenja korisnika kredita iz financijskog instrumenta te je isti obvezan izvršiti povrat potpore;
11. postupati po uputama, primjenjivati obrasce te općenito postupati po nalozima koje će dobivati od Financijskog posrednika i/ili HBOR-a u vezi provedbe Financijskog instrumenta;
12. postupati u skladu sa svim ostalim odredbama ugovora o kreditu koje nisu ovdje navedene.

1. Sukladno Preporuci Komisije 2003/361/EZ od 6. svibnja 2003. o definiciji mikro, malih i srednjih poduzeća. [↑](#footnote-ref-2)
2. Ako je poduzetnik već primio potporu u obliku povoljnijeg kredita, leasinga ili jamstva, iz nacionalnog ili EU izvora, za istu investiciju, mora voditi računa da ne premaši maksimalno dozvoljene intenzitete potpore. [↑](#footnote-ref-3)
3. Sukladno Uredbi Komisije br. 651/2014 od 17. lipnja 2014. godine o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbi Komisije (EU) br. 2017/1084 оd 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova (Uredba o općem skupnom izuzeću, eng. GBER). [↑](#footnote-ref-4)
4. Sukladno čl. 14, stavku 16 Uredbe 651/2014 premještanje znači premještanje iste ili slične djelatnosti ili njezina dijela iz objekta u jednoj ugovornoj stranci Sporazuma o Europskom gospodarskom prostoru (početni objekt) u objekt u kojemu se ulaganje odvija u drugoj ugovornoj stranci Sporazuma o Europskom gospodarskom prostoru (objekt kojemu je dodijeljena potpora). Ugovorne stanke Sporazuma o Europskom gospodarskom prostoru su države članice EU, Norveška, Island i Lihtenštajn. Premještanje postoji ako proizvod ili usluga u početnim objektima i u objektima kojima je dodijeljena potpora služi barem dijelom za iste potrebe i ispunjava zahtjeve ili potrebe iste vrste korisnika, a radna se mjesta gube u istoj ili sličnoj djelatnosti u jednom od početnih objekata. [↑](#footnote-ref-5)
5. Djelatnost navedena u Obavijesti o razvrstavanju poslovnog subjekta prema NKD-u 2007. Državnog zavoda za statistiku ili, u slučaju subjekata za koje se ta potvrda ne izdaje, izvodu iz registra obrtnika ili drugog relevantnog registra uz priloženu informaciju o djelatnosti temeljem koje Poduzetnik ostvaruje najveći dio svog poslovnog prihoda, a što se dokazuje relevantnom dokumentacijom. [↑](#footnote-ref-6)
6. Sukladno nacionalnoj klasifikaciji djelatnosti – NKD 2007 (koja je usklađena s europskom statističkom klasifikacijom ekonomskih djelatnosti pod nazivom NACE rev. 2). [↑](#footnote-ref-7)
7. Sektori isključeni člancima 1. i 13. Uredbe o općem skupnom izuzeću (GBER) i člankom 1. Uredbe Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013) (Uredba o potporama male vrijednosti). [↑](#footnote-ref-8)
8. Čl.1.st.1.Uredbe Komisije (EU) br. 1388/2014 оd 16. prosinca 2014. o ocjenjivanju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 369, 24.12.2014.) određeno je kako se ista primjenjuje na potpore koje se dodjeljuju malim i srednjim poduzećima koja se bave proizvodnjom, preradom i stavljanjem na tržište proizvoda ribarstva i akvakulture. Kako se državne potpore navedenim djelatnostima mogu dodijeliti isključivo temeljem ove Uredbe koja prema ovom Programu ne može biti temelj dodjele državne potpore, nije dopušteno financirati djelatnosti proizvodnje, prerade i stavljanja na tržište proizvoda ribarstva i akvakulture. [↑](#footnote-ref-9)
9. "Primarna poljoprivredna proizvodnja" znači proizvodnja proizvoda iz tla ili stočarstva bez obavljanja dodatnih radnji kojima bi se promijenila priroda tih proizvoda. Od proizvoda navedenih u Prilogu I Ugovoru o funkcioniranju EU proizvodi iz sljedećih poglavlja se smatraju primarnim poljoprivrednim proizvodima: 1, 2, 4 (samo sirovo neobrađeno mlijeko), 6, 7, 8, 9, 10, 12, 18 (sirovi kakao), 45, 54 i 57. Ovi su proizvodi rezultat djelatnosti iz NKD područja A Poljoprivreda, šumarstvo i ribarstvo, odjeljak 01 Biljna i stočarska proizvodnja, lovstvo i uslužne djelatnosti povezane s njima kao i nekih od djelatnosti iz NKD područja C razredi 10.11 Prerada i konzerviranje mesa i C 10.12 Prerada i konzerviranje mesa peradi. [↑](#footnote-ref-10)
10. Primjerice, stjecanje imovine koja pripada poslovnoj jedinici koja se ugasila ili bi se bila ugasila da nije bila kupljena, a kupio ju je ulagač koji nije povezan s prodavateljem, isključujući jednostavno stjecanje udjela u poduzetniku. [↑](#footnote-ref-11)
11. Ako se potpora putem ovog financijskog instrumenta pruža za kupnju zgrade ili druge nekretnine, to se čini samo ako je ta imovina izravno povezana s aktivnostima poduzetnika za predmetnu investiciju. Izgradnja objekta je u cijelosti prihvatljiva. [↑](#footnote-ref-12)
12. Nematerijalna imovina znači imovina koja nema fizički ili financijski oblik, na primjer patenti, licencije, znanje i iskustvo ili druga vrsta intelektualnog vlasništva. [↑](#footnote-ref-13)
13. [Program dodjele državnih potpora HBOR-a](https://www.hbor.hr/wp-content/uploads/2016/11/Program-dodjele-drzavnih-potpora-HBOR-a.pdf) [↑](#footnote-ref-14)
14. [Pravilnik o dodjeli potpora male vrijednosti HBOR-a](https://www.hbor.hr/wp-content/uploads/2016/11/PRAVILNIK-O-DODJELI-POTPORE-MALE-VRIJEDNOSTI-2.pdf) [↑](#footnote-ref-15)
15. Članak 2. stavak 49. Uredbe o općem skupnom izuzeću i članak 11. stavak 7. Programa dodjele državnih potpora HBOR-a [↑](#footnote-ref-16)
16. Članak 14, stavak 5. Uredbe o općem skupnom izuzeću i članak 13. Programa dodjele državnih potpora HBOR-a. [↑](#footnote-ref-17)
17. Regija se definira na NUTS 2 razini. Sukladno Karti regionalnih potpora to su Panonska Hrvatska, Sjeverna Hrvatska, Jadranska Hrvatska i Grad Zagreb. [↑](#footnote-ref-18)
18. Sukladno Karti regionalnih potpora [↑](#footnote-ref-19)
19. Definiran u članku 2. točki 52. Uredbe o općem skupnom izuzeću [↑](#footnote-ref-20)
20. Definiran u članku 2. točki 20. Uredbe o općem skupnom izuzeću [↑](#footnote-ref-21)
21. Pojam „jedan poduzetnik“ definira se sukladno kriterijima Uredbe o potporama male vrijednosti, a podrazumijeva poduzetnika i sva s njim povezana društva. [↑](#footnote-ref-22)
22. Program dodjele državnih potpore HBOR-a i Pravilnik o dodjeli potpora male vrijednosti HBOR-a koji su dostupni na internet stranicama HBOR-a [↑](#footnote-ref-23)
23. Institucije nadležne za provedbu ovog financijskog instrumenta su: Ministarstvo regionalnoga razvoja i fondova EU, HBOR, revizorska tijela Republike Hrvatske, Europska komisija, Europski revizorski sud ili OLAF. [↑](#footnote-ref-24)